ΓΡΑΠΤΗ ΕΡΩΤΗΣΗ E-3961/97 υποβολή: Jan Mulder (ELDR) προς την Επιτροπή (12 Δεκεμβρίου 1997)

Θέμα: Εισαγωγές ιχθύων από τρίτες χώρες

Σύμφωνα με την απόφαση 97/296 ((ΕΕ L 122 της 14.5.1997, σελ. 21 )) από 1ης Ιουλίου 1998 θα επιτρέπεται η εισαγωγή ιχθύων κα των προϊόντων τους μόνον από τις εναρμονισμένες χώρες

1. Μπορεί να δημοσιεύσει η Επιτροπή κατάλογο χωρών οι οποίες έχουν υποβάλει αίτηση για εναρμόνιση;

2. Μπορεί να αναφέρει η Επιτροπή ποιες αιτήσεις χωρών απορρίπτονται εκ των προτέρων λόγω του ότι δεν πληρούν τις τυπικές απαιτήσεις;

3. Μπορεί να αναφέρει η Επιτροπή χρονικές περιόδους για τη διεξαγωγή των επισκέψεων ελέγχου;

4. Μπορεί η Επιτροπή να διασφαλίσει ότι θα έχει περατωθεί εγκαίρως η εξέταση όλων των αιτήσεων; Εάν όχι, ποια πολιτική θα εφαρμόσει η Επιτροπή έναντι των χωρών οι αιτήσεις των οποίων θα βρίσκονται ακόμα υπό εξέταση κατά την 1η Ιουλίου1998;

5. Μπορεί να αναφέρει ενδεικτικώς η Επιτροπή ποιο θα είναι το κόστος αυτής της πολιτικής για τις εισαγωγές, αφενός μεν, βραχυπρόθεσμα, όσον αφορά την εισαγωγή του συστήματος εναρμόνισης, αφετέρου δε, μακροπρόθεσμα, όσον αφορά τη συνέχιση του συστήματος;

6. Πιστεύει άραγε η Επιτροπή ότι και για τα νωπά προϊόντα τα οποία έχουν υποστεί εγγυημένως θερμική επεξεργασία κατά το στάδιο μεταποιήσεώς τους στην ΕΕ προτού τεθούν στο εμπόριο, πρέπει να τηρούνται πλήρως όλες οι απαιτήσεις εναρμόνισης; Εάν ναι, αντιλαμβάνεται τότε η Επιτροπή ότι ενδέχεται να εκλείψουν από την ΕΕ οι επιχειρήσεις μεταποιήσεως των ιχθύων;

7. Φρονεί η Επιτροπή ότι σε ορισμένες χώρες είναι προτιμότερο να εγκριθεί ορισμένος μικρός αριθμός επιχειρήσεων αντί να γίνουν αμέσως προσπάθειες για πλήρη εναρμόνιση;

8. Μπορεί κατ' αυτόν τον τρόπο να διασφαλισθεί η εισαγωγή ορισμένων νωπών πρώτων υλών εάν ζητείται και από τις επιχειρήσεις μεταποιήσεως στην ΕΕ να παρέχουν εγγυήσεις όσον αφορά την επεξεργασία;

Απάντηση του κ. Fischler εξ ονόματος της Επιτροπής (23 Φεβρουαρίου 1998)

Στην οδηγία 91/493/ΕΟΚ του Συμβουλίου της 22ας Ιουλίου 1991 περί καθορισμού των υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων ((ΕΕ L 268 της 24.09.1991 )), και ειδικότερα στο άρθρο 11, θεσπίζονται οι όροι εισαγωγής αλιευτικών προϊόντων από τρίτες χώρες.

1. Δεδομένου του μεγάλου αριθμού αιτήσεων, μεγαλώνει διαρκώς ο κατάλογος των τρίτων χωρών, οι οποίες έχουν υποβάλει αίτηση για έγκριση εισαγωγών αλιευτικών προϊόντων στην Κοινότητα, και, προς το παρόν, μόνον ελάχιστες από τις αιτήσεις αυτές περιλαμβάνουν όλα τα απαραίτητα στοιχεία για την αξιολόγηση και την τεκμηρίωση της υγειονομικής κατάστασης στις εν λόγω χώρες. Ωστόσο, η Επιτροπή ενημέρωσε γραπτώς όλους τους εμπορικούς εταίρους σχετικά με την ανάγκη να προβούν στην εν λόγω πληροφόρηση, αν επιθυμούν τη συνέχιση της εξαγωγικής τους δραστηριότητας μετά την 1η Ιουλίου 1998.

2. Από τις αιτήσεις που υποβλήθηκαν δεν απορρίφθηκε καμία, λόγω αδυναμίας πλήρωσης των τυπικών όρων, είτε για άλλους λόγους. Αν η αίτηση είναι ελλιπής, η Επιτροπή θα ζητήσει από την υπό εξέταση τρίτη χώρα να αποστείλει όλες τις απαραίτητες πληροφορίες για την ολοκλήρωση της υπόθεσης.

3. Η Επιτροπή δεν δύναται, προς το παρόν, να υποδείξει ένα χρονοδιάγραμμα όσον αφορά τις εν λόγω επισκέψεις, οι οποίες θα εξεταστούν σε συνδυασμό με άλλες αιτήσεις που έχουν κατατεθεί στις υπηρεσίες ελέγχου και παρακολούθησης της Επιτροπής, κατά τη διάρκεια εφαρμογής του προγράμματος αποστολών για το πρώτο εξάμηνο του 1998.

4. Όσον αφορά τα σημεία 1 και 2, η Επιτροπή δεν μπορεί να παράσχει εγγυήσεις για το αν θα εξεταστεί το σύνολο των αιτήσεων πριν την 1η Ιουλίου 1998, καθώς στην πλειοψηφία των περιπτώσεων πρέπει, αρχικά, να ενημερωθεί περαιτέρω από τις εν λόγω τρίτες χώρες και να αξιολογήσει, στη συνέχεια, τα στοιχεία που τις διαβιβάσθηκαν. Ωστόσο, μόλις λάβει τις απαραίτητες πληροφορίες, η Επιτροπή θα δράσει αναλόγως, προκειμένου να τηρηθεί η προθεσμία του Ιουλίου.

5. Κύριο στόχο της υγειονομικής πολιτικής (εσωτερική παραγωγή και εισαγωγές) αποτελεί η διασφάλιση της υγείας των καταναλωτών, και ο εφοδιασμός τους με εισαγόμενα αλιευτικά προϊόντα, εφάμιλλα αυτών που παράγονται εντός της Κοινότητας, και για τα οποία ισχύουν υψηλές υγειονομικές προδιαγραφές. Η Επιτροπή δεν είναι σε θέση να αξιολογήσει το κόστος εφαρμογής της εν λόγω υγειονομικής πολιτικής.

6. και 8. Η Επιτροπή εξέτασε το ενδεχόμενο να θεσπίσει παρέκκλιση για τις εισαγωγές νωπών κατεψυγμένων προϊόντων, προκειμένου η θερμική επεξεργασία τους να γίνεται εντός της Κοινότητας από ευρωπαϊκές μονάδες, πριν αυτά κυκλοφορήσουν στην αγορά. Το εν λόγω ερώτημα υποβλήθηκε στα κράτη μέλη κατά τη συνεδρίαση της μόνιμης κτηνιατρικής επιτροπής, η οποία συνήλθε την 1η και 2α Ιουλίου 1997 7 απορρίφθηκε, ωστόσο, από την πλειοψηφία των κρατών μελών.

7. Πράγματι, το άρθρο 11 της οδηγίας 91/493/ΕΟΚ προβλέπει την έγκριση περιορισμένου αριθμού μονάδων.